偶書
作者：錢時
朝代：宋

paragraphs: 世上紛紛競奇巧，人人自巧不知寶。
此巧本不屬思爲，妙質融融復皜皜。
天地萬象羅其中，縱橫變化無時窮。
珠璧隠現光錯落，丹青組織花瓏葱。
有時六出不停翦，有時柔茵鋪地遍。
有時飛空調羽商，嘈雜間關聲百囀。
千態萬狀難形容，欲著一語迷西東。
宣尼但說不可見，後學强名造化工。
我欲從渠問誰造，不覺低頭發長笑。
且不可見那可言，春秋冬夏無非教。